इमरान खान

इमरान खान को पूरा नाम इमरान अहमद खान नियाजी हो, पाकिस्तानका एक राजनीतिज्ञ एवम् पूर्वक्रिकेटर हुन्। उनलाई विश्वको सबैभन्दा प्रभावशाली मुस्लिमहरूको सूचीमा समेत राखिएको थियो।https://themuslim500.com/books/The%20Muslim%20500%202023%20edition%20-%20Free%20eBook.pdf 

प्रारम्भिक जीवन
उनको जन्म ५ अक्टोबर १९५२ मा भएको थियो। पन्जाब, लाहोरको नियाजी पश्तुन परिवारमा जन्मेका खानले सन् १९७५ मा इङ्ल्यान्डको केबल कलेजबाट स्नातकसम्मको पढाई गरेका थिए।  
राजनीतिक जीवन
उनले अगस्ट २०१८ देखि अप्रिल २०२२ सम्म पाकिस्तानको २२औँ प्रधानमन्त्रीको रूपमा सेवा गरेका थिए। प्रधानमन्त्री खानलाई विपक्षी दलहरूको गठबन्धनले अविश्वासको प्रस्तावमार्फत् पदच्युत गरेको हो। खानले आफू अमेरिकी विरोधी भएका कारण अमेरिकाले नै आफ्नो सरकार ढालेको आरोप लगाउँदै आएका छन्। उनी पाकिस्तानको सबैभन्दा ठुलो राजनीतिक दल पाकिस्तान तहरीक–ए–इन्साफ (पीटीआई) का संस्थापक र अध्यक्ष पनि हुन्। उनले १९९६ मा पीटीआईको स्थापना गरे, जसले २००२ मा राष्ट्रिय सभामा सिट जित्यो। खानले २००७ सम्म मियाँवालीबाट विपक्षी दलको सांसदको रूपमा काम  गर्दै आएका थिए। उनको दलले २००८ को चुनाव बहिष्कार गर्यो। २०१४ मा उनको दल पाकिस्तानको दोस्रो ठुलो पार्टी बन्यो। २०१८ को आम चुनावमा पीटीआई पाकिस्तानको सबैभन्दा ठुलो पार्टीको रूपमा देखा पर्यो। तर खानलाई प्रधानमन्त्री बनाउन उनको दलसँग पर्याप्त सांसद थिएनन्। त्यसपछि स्वतन्त्र र अन्य साना दलसँग गठबन्धन गरेर उनी सरकारमा आएका थिए।
खेल जीवन
उनले आफ्नो अन्तर्राष्ट्रिय क्रिकेट करियर १८ वर्षको उमेरमा १९७१ मा इङ्ल्यान्डविरुद्धको टेस्ट शृङ्खलाबाट सुरु गरेका हुन्। खानले १९९२ सम्म क्रिकेट खेले, १९८२ र १९९२ को बीचमा उनले टीममा कप्तानको रूपमा सेवा गरेका थिए। उनको कप्तानीमा पाकिस्तानले पहिलोपटक १९९२ को क्रिकेट विश्व कप जित्यो। उनलाई क्रिकेटको महान अलराउन्डरहरू मध्ये एक मानिन्छ। खान आईसीसी क्रिकेट हल अफ फेममा समावेश छन्। 
सामाजिक क्षेत्रमा योगदान
उनले नमल कलेज पनि स्थापना गरेका छन्, जहाँ अधिकांश विद्यार्थीहरूको निःशुल्क पढाई हुन्छ। राजनीतिमा आउनुअघि उनले मृतक आमा सौकत खानमको सम्झनामा धेरै क्यान्सर अस्पतालहरू स्थापना गरेका थिए। 


श्रेणी:जीवित मानिसहरू
श्रेणी:पाकिस्तानी क्रिकेट खेलाडीहरू
श्रेणी:पाकिस्तानी राजनीतिज्ञहरू
श्रेणी:पाकिस्तानका प्रधानमन्त्रीहरू
श्रेणी:सन् १९५२ मा जन्म